Forsvarsminister Peter Christensens fire-dages besøg i Strasbourg er blevet opført som et officielt arrangement i vennen Morten Messerschmidts skandalefond Meld

Dansk Folkepartis europæiske stemmesluger Morten Messerschmidt har indberettet et fire dages besøg i Strasbourg fra sin private ven forsvarsminister Peter Christensen (V), som et officielt arrangement i skandaleramte Meld.

Det viser en aktivitetsrapport, som Meld har indsendt til Europa-Parlamentet. Ifølge dokumentet var Danmarks tidligere skatteminister Mr. Peter Christensen på 'studiebesøg' og til møder med Meld i franske Strasbourg, hvor EU-politikerne mødes 12 gange årligt til de såkaldte fire dages plenarmøder.

Forsvarsminister Peter Christensen bekræfter, at han var på en betalt tur til Frankrig med sin kæreste - og nuværende hustru. Han forklarer dog, at han ikke anede noget om Meld.

'Jeg var i januar 2013 inviteret med ledsager til Strasbourg af Morten Messerschmidt til som gæst at deltage i et radioprogram og en række møder, jeg var ikke vidende om, at Meld betalte og havde ikke hørt om foreningen før den er blevet genstand for omtale i medierne,' skriver han i en sms til Ekstra Bladet.

Besøgets formål fremgår dog ikke, af de oplysninger, som Messerschmidt har givet til Europa-Parlamentet.

Her er det konkrete formål med besøget fuldstændig uklart - og det er ikke nævnt med et eneste ord, at Peter Christensen deltog i Messerschmidts radioprogram.

Aktivitetsrapporten viser blot, at 'studieturen' og 'møderne' fandt sted i perioden 14.-17. januar 2013.

Under besøget medvirkede Peter Christensen altså i radioprogrammet Europa i Flammer, som Morten Messerschmidt dengang lavede fra EU med det daværende socialdemokratiske medlem af Europa-Parlamentet Dan Jørgensen.

Men det var altså ikke Radio 24/7, som betalte for den tidligere skatteminister og kærestens ophold i Frankrig.

Se også: Ny afsløring: Opfandt EU-konference i København

Peter Christensen var på daværende tidspunkt finansordfører og såkaldt chefforhandler for Venstre.

Messerschmidt beskrives som tæt på de to Venstre-folk, justitsminister Søren Pind og forsvarsminister Peter Christensen.

Så tæt at Morten Messerschmidt - som en af de få politikere uden for Venstre - i august var med til Peter Christensens bryllup med radiojournalist Josefine Kofod i Holmens Kirke.

Forsvarsminister Peter Christensen er på ferie og har ikke ønsket at stille op til et interview med Ekstra Bladet.

Ekstra Bladet har også uden held forsøgt at få en kommentar fra Morten Messerschmidt.

Se også: Professor om Espersens FELD-post: Den slags giver fængselsstraf

Grafikken er fjernet på grund af opdateringer på sitet.